Z Á P I S N I C A   č. 3/2007

     z III. riadneho zasadnutia Obecného zastupiteľstva v Slaskej, konaného dňa 22. marca 2007 o 18,00 hod. v zasadačke obecného úradu.

Prítomní:
Podľa prezenčnej listiny boli prítomní poslanci obecného zastupiteľstva, starosta obce a administratívna pracovníčka obecného úradu.

Program:

1.)	Otvorenie
2.)	Určenie zapisovateľa a overovateľov zápisnice a uznesení
3.)	Prehľad príjmov a výdavkov za mesiac január a február 2007
4.)	Zaujatie stanoviska k projektu veterných elektrární v k. ú. Slaská
5.)	Zaujatie stanoviska k projektu výstavby penziónu pre dôchodcov
6.)	Žiadosti, rôzne, interpelácie poslancov
7.)	Diskusia
8.)	Schválenie uznesení
9.)	Záver

K bodu č. 1

Zasadnutie obecného zastupiteľstva otvoril a viedol starosta obce p. Daniel Gelien, ktorý podľa prezenčnej listiny skonštatoval, že zastupiteľstvo je uznášaniaschopné. Po predložení bol program obecného zastupiteľstva jednomyseľne schválený v podobe, ktorá je uvedená v tejto zápisnici. „Za“ hlasovali všetci poslanci obecného zastupiteľstva.

K bodu č. 2

Za zapisovateľku zápisnice určil starosta obce administratívnu pracovníčku obecného úradu sl. Zuzanu Mojžišovú. Za overovateľov zápisnice a uznesení určil p. Ing. Miroslava Hrica a p. Jozefa Tölgyesiho..

K bodu č. 3

Prehľad príjmov a výdavkov za mesiac január a február 2007 obdržali poslanci obecného zastupiteľstva v písomnej podobe ako súčasť materiálov na zasadnutie. Starosta obce preto otvoril hneď diskusiu k tomuto bodu programu. Poslanec Arnošt Göth sa opýtal na výdavok spojený so signalizačným zariadením úradu. Starosta obce odpovedal, že došlo k opotrebeniu tzv. jadra tohto zariadenia a celé zariadenie sa tým stalo nefunkčné. Z dôvodu ochrany majetku a písomností teda došlo k výmene tejto časti signalizačného zariadenia. Poslankyňa Ľudmila Mojžišová sa opýtala na výdavky spojené s rekonštrukciou budovy telovýchovnej jednoty a to hlavne na skutočnosť, či ide o výdavky, ktoré sú uhrádzané z bežnej dotácie obce alebo sú uhrádzané nad rámec uvedenej dotácie. Starosta obce odpovedal, že výdavky spojené s postupnou rekonštrukciou budovy telovýchovnej jednoty sú uhrádzané nad rámec bežne schválenej dotácie a to priamo z rozpočtu obce. Prehľad príjmov a výdavkov za mesiac január a február 2007 zobrali poslanci na vedomie uznesením č. 16/2007. „Za“ hlasovali všetci poslanci obecného zastupiteľstva.

K bodu č. 4

Starosta obce požiadal obecné zastupiteľstvo, aby zaujalo stanovisko k projektu veterných elektrární v k. ú. Slaská. Poslanec Jozef Tölgyesi vyjadril názor, že on je za podporu tohto projektu a sám si zisťoval niektoré veci súvisiace s veternými elektrárňami a nevidí dôvod na záporné stanovisko k tomuto projektu. Poslanec Miroslav Hric vyjadril taktiež súhlas s prípadnou realizáciou predloženého projektu, avšak podal niekoľko námietok k obsahu zmluvy o spolupráci, ktorá by mala byť uzavretá. Poslanec Arnošt Göth uviedol, že nie je proti realizácii projektu, ale dal na zváženie, či by nebolo vhodné počkať ešte so samotným rozhodnutím aj vzhľadom na možný rozvoj cestovného ruchu v obci a aktivít, pre ktoré by výstavba veterných elektrární nemusela byť prínosom. Taktiež uviedol námietky k obsahu zmluvy o spolupráci. Poslanci sa zhodli v tom, že o obsahu zmluvy rokovať nebudú a požiadali starostu obce, aby tlmočil druhej strane výhrady k predmetnej zmluve. K základnej otázke realizácie zámeru predmetného projektu obecné zastupiteľstvo  uznesením č. 17/2007 súhlasilo s realizáciou zámeru výstavby a prevádzky sústavy veterných elektrární spoločnosťou Bystrický Wind Power s.r.o. za predpokladu, že budú splnené všetky podmienky vyplývajúce z platnej legislatívy Slovenskej republiky. „Za“ hlasovali poslanci – Jozef Tölgyesi, Ing. Miroslav Hric a Ľudmila Mojžišová. Poslanci Ing. Arnošt Göth a Zdeno Fronc sa zdržali hlasovania s tým, že nie sú proti realizácii uvedeného projektu, ale podľa nich bolo možné rozhodnutie v tejto veci ešte odložiť a počkať na vývoj vidieckeho turizmu v našej obci.

K bodu č. 5

Starosta obce podal informáciu, že v prípade realizácie zámeru výstavby penziónu pre dôchodcov by možno nebol problém v otázke získania finančných prostriedkov na samotnú výstavbu, ale problémom zostáva prevádzková réžia takéhoto zariadenia. Podľa informácii získaných zo Samosprávneho kraja Banská Bystrica, nie je v budúcnosti možné, aby dotovali zariadenie takéhoto typu, nakoľko ani dnes nie sú schopní vykryť všetky finančné nároky, ktoré majú existujúce zariadenia. Zároveň v lokalite nášho regiónu sú v blízkosti zariadenia v Žiari nad Hronom a v Janovej Lehote a preto nie je možné týmto zariadeniam príspevok ukrátiť ďalšiemu, lebo by mohlo dôjsť k situácii, že ani jedno zariadenie nebude mať dostatok financií a dôjde k zániku všetkých. Starosta obce potom uviedol, že by si réžiu v plnej výške museli uhrádzať obyvatelia takéhoto zariadenia, čo vzhľadom na ich príjem nie je možné a tak by takýto penzión nebol k dispozícii obyvateľom Slaskej, ale solventnejším dôchodcom, kde nemusí byť predpoklad, že sme toto zariadenie kapacitne naplnili. Z uvedených dôvodov navrhol odstúpenie od tohto zámeru s tým, aby sme hľadali iné nástroje sociálnej politiky, ktoré by zlepšili život občanov na dôchodku. Poslanec Arnošt Göth uviedol, že tento problém (réžijnej prevádzky) načrtol už pri prvých rozpravách a takomto zámere a stotožnil sa so starostom obce, že by mohlo dôjsť k zbytočnému zadĺženiu obce, ktoré by si vyžiadala samotná výstavba a neboli by zdroje na krytie úverových produktov. Taktiež navrhol riešenie v podobe inej sociálnej aktivity, ktorá by bola na prospech dôchodcom a ktorá by možno vzišla aj z prieskumu medzi nimi. Poslanec Miroslav Hric uviedol, že vykonal prieskum v existujúcich zariadeniach, kde v súčasnosti sú aj voľné miesta s tým, že v Janovej Lehote dochádza k rozšíreniu kapacity a teda bude do budúcna problém takéto zariadenie obsadiť a ešte k tomu získať dotáciu na jeho prevádzku. Doporučil radšej porozmýšľať nad využitím budovy bývalej materskej školy, kde by mohla byť nejaká prevádzka sociálnych služieb občanom a vyslovil tiež názor, že by nebolo zlé pokúsiť sa aj o znovuoživenie klubu dôchodcov, aby mali priestor na pravidelné stretnutia. Obecné zastupiteľstvo nakoniec uznesením č. 18/2007 odstúpilo od realizácie zámeru výstavby penziónu pre dôchodcov. „Za“ hlasovali všetci poslanci obecného zastupiteľstva.

K bodu č. 6

Základná škola v Janovej Lehote požiadala o finančný príspevok pri príležitosti slávnostnej akadémie 40. výročia školy. Starosta obce uviedol, že platná legislatíva Slovenskej republiky neumožňuje obci poskytnúť financie zariadeniu, či organizácii, ktorej zriaďovateľom obec nie je. Preto navrhol radšej rokovanie s riaditeľkou príslušnej školy o možnej pomoci zo strany obce. Obecné zastupiteľstvo túto žiadosť uznesením č. 16/2007 zobralo na vedomie. „Za“ hlasovali všetci poslanci obecného zastupiteľstva.

Detské integračné centrum v Kremnici taktiež požiadalo o finančné prostriedky, keďže novelou zákona sa zmenilo ich financovanie a reálne hrozí zánik tohto zariadenia, ktoré využívajú rodičia s postihnutými deťmi s celého regiónu. Starosta obce aj v tomto prípade upozornil na právne predpisy, ktoré neumožňujú obci poskytovať dotácie organizáciám, ktorých zriaďovateľom obec nie je a tiež navrhol, že sa pokúsi osobne dohodnúť možnosti pomoci tomuto subjektu. Obecné zastupiteľstvo zobralo túto žiadosť na vedomie. „Za“ hlasovali všetci poslanci obecného zastupiteľstva.

Starosta obce v časti bodu rôzne navrhol, aby obec zakúpila použitý kancelársky nábytok, ktorý je vo veľmi dobrom stave, keďže po vykonaných rekonštrukciách je už nevyhnutné zariadiť všetky priestory obecného úradu. Predmetom kúpy by mali byť nasledovné hnuteľné veci – konferenčný stolík okrúhly chrómovy so sklom v cene 2.100,80 Sk, stôl kancelársky 90x90 cm chrómový so sklom v cene 1.680,70 Sk, stoličky kancelárske chrómové v kombinácii drevo a koža v počte 4 ks v cene 3.697,60 Sk, sada kancelárskych stoličiek chrómových s textilom v počte 6 ks v cene 3.025,20 Sk, stolová kancelárska zostava v prírodnom prevedení v cene 3.361,35 Sk, kovová šedá registračka so 4 zásuvkami v cene 2.100,90 Sk, stolík pod pC 60x40x170 cm v cene 588,20 Sk a kancelársky kontajner na kolieskach v prírodnom prevedení v cene 672,30 Sk. Všetky ceny sú uvedené bez DPH. Celkové náklady predstavujú sumu 20.500 Sk s DPH. Predávajúcim je Pavol Kollár – Záhradníctvo. Obecné zastupiteľstvo uznesením č. 19/2007 schválilo nákup použitého kancelárskeho nábytku podľa zoznamu uvedeného v tejto zápisnici v celkovej sume 20.500 Sk od predávajúceho (Pavol Kollár – Záhradníctvo, IČO – 34 612 050, SNP 14, 965 01 Žiar nad Hronom. „Za“ hlasovali všetci poslanci obecného zastupiteľstva.

K bodu č. 7

V diskusii sa nikto neprihlásil o slovo.

K bodu č. 8

Návrh uznesení predniesol starosta obce. Obecné zastupiteľstvo schválilo uznesenia v podobe spísaných uznesení č. 16/2007, 17/2007, 18/2007 a 19/2007.

K bodu č. 9

Starosta obce poďakoval všetkým za účasť na zasadnutí obecného zastupiteľstva a po dohode s poslancami určil termín ďalšieho zasadnutia na 30.4.2007.

Zapísala: Zuzana M o j ž i š o v á

Daniel G e l i e n
starosta obce

Ing. Miroslav H r i c
overovateľ

Jozef T ö l g y e s i
overovateľ